Den essentielle telefon er død – Essential Phone 2 skrottes

Det skulle ellers være så godt. Med 300 millioner dollars i investeringer og Googles medstifter Andy Rubin som bagmand så Essential Phone ud til at blive en succes. Især da det lykkedes firmaet at sende en telefon på markedet som kom først med nogle af de ting, konkurrenterne først kom med efterfølgende virkede det som om, Essential Phone var kommet godt fra start. Men her, godt et år senere, viser det sig altså, at firmaet bliver nødt til at droppe efterfølgeren, Essential Phone 2.

Skuffende salg

Grunden til, at den nye version af Essential Phone opgives er formentlig et ganske skuffende salg. Ubekræftede rygter taler om, at telefonen ved startprisen på 699$ kun solgte ganske få tusinde eksemplarer. Og selv efter en nedsættelse af prisen til 499$ er der formentlig ikke solgt mere end ca. 150.000 eksemplarer af telefonen. Det er langt under forventningerne, og derfor dropper firmaet nu 2. generation af telefonen. Derudover går der rygter om, at hele virksomheden nu er sat til salg.

Satser på andre produkter

Ifølge Andy Rubin er det naturligt for firmaet at søge at bygge produkter, der er innovative – og gå efter produktkategorier, hvor firmaet kan levere et mere interessant produkt end de allerede eksisterende. Derfor satser Essential nu på en konkurrent til Amazon Echo og Google højttalerne. Det produkt skulle ifølge Andy Rubin være at finde i butikkerne næste år. Med mindre altså, Essential bliver solgt inden da.

Den essentielle telefon er død – Essential Phone 2 skrottes